Marie-Claire Blais
Store norske leksikon,Språk og litteratur,Litteratur i verden,Nord- og Mellom-Amerikas litteratur,Canadas franskspråklige litteratur
Marie-Claire Blais var en fransk-kanadisk forfatter. Hun har de siste femti årene vært regnet blant landets fremste forfattere. Hun var også i sterk opposisjon til de religiøse og moralske verdiene som tradisjonelt har preget det fransk-kanadiske samfunnet.
Opprør og medfølelse Blais skriver særlig om konflikter innenfor nære familierelasjoner og om hvordan foreldrenes tyranni kan ødelegge unge menneskers fremtid. Ut fra egne efaringer behandler hun ofte lesbiske miljøer, og hun viser dyp sympati for marginale skjebner av alle slag. Uttrykksformen hennes er provoserende og ofte preget av svart humor, men også lyrisk og medfølende. Stilen har fått et stadig mer eksperimenterende preg, og bøkene hennes regnes til dels som vanskelig tilgjengelige. Hun bruker ofte en polyfon teknikk når hun komponerer bøkene sine; blant annet lar hun historien bli fortalt av ulike stemmer som stilles opp mot hverandre. Mange av bøkene er preget av katastrofestemning og gir inntrykk av å skildre en verden i forfall og oppløsning. Romaner Blais oppnådde stor oppmerksomhet med debutboken La belle Bête (1959, «Den vakre tosken»), om forholdet mellom en meget pen, men nærmest tilbakestående gutt og hans stygge, men intelligente søster. Hennes mest kjente roman er Une saison dans la vie d'Emmanuel (1965, norsk oversettelse Et halvt år av Emmanuels liv, 1967). Her skildres en stor søskenflokk fra et arbeiderstrøk i Québec, og bokens beskrivelser av blant annet homofili og prostitusjon er blitt oppfattet som svært provoserende blant konservative kritikere i Canada. Blant Blais mange senere romaner kan nevnes Les Nuits de l'Underground (1978 «Nettene i Undergrunnen»), Le Sourd dans la ville (1979, «Den døve i byen»), Soifs (1995, «Tørst»), Dans la foudre et la lumière (2001, «I lyn og lys») og Le jeune homme sans avenir (2012, «Den unge mannen uten fremtid». Aux Jardins des acasias (2014. «I Akasiehagene») er både en skildring i romanform fra et hjem for AIDS-syke og en refleksjon rundt Blais' eget forfatterskap. Une  réunion près de la mer (2018, «En sammenkomst ved havet» er avslutningen på en familiekrønike som ble innledet med Soifs. Bøker i andre sjangrer Blais har også skrevet lyrikk, skuespill og tekster for radio og fjernsyn, Blant hennes mest kjente dramatiske arbeider er en original bearbeidelse av Sofokles' tragedie Antigone. Hun har videre utgitt artikler om litteratur samt selvbiografiske essayer. Blais har fått en lang rekke priser og utmerkelser både i sitt hjemland, i USA og i Europa. En av Canadas viktigste litterære priser er oppkalt etter og beskyttet av henne. Les mer i Store norske leksikon Canadas franskspråklige litteratur Canadas litteratur